સેન્સેક્સ 34,711ની સપાટીથી ગબડીને નીચામાં 34,233 થઇને 34,299.47 રહેતાં 174.91 પોઇન્ટ ઘટ્યો હતો જ્યારે નિફ્ટી 47 પોઇન્ટ ઘટીને 10,301.05ના સ્તરે રહી હતી. નિફ્ટીમાં સોમવારનો સુધારો ટૂંકો પડ્યો હતો અને નિફ્ટી ફરી 200 દિવસની મુવિંગ એવરેજની નજીક સરકી હતી જે 10,280નું સ્તર ગણવામાં આવે છે. આગામી દિવસોમાં જો નિફ્ટી આ લેવલ તોડશે તો નરમાઇનો પ્રવાહ આગળ વધશે એમ જણાવીને ટેકનિકલ એનાલિસ્ટ રમેશ ભામરેનું કહેવું હતું કે, નિફ્ટી ઉપરની ટકવામાં સફળ રહેતી નથી અને કોઇને કોઈ ખરાબ કારણ આવતાં સેન્ટીમેન્ટ ડહોળાઈ જાય છે. ક્રૂડ વધતા અને રૂપિયો નરમ થતાં એફએમસીજી, ઓટો સહિતની કન્ઝયુમર ડ્યુરેબલ કંપનીઓના ખર્ચમાં વધારો થવાની અપેક્ષા છે. આને કારણે આ સેગમેન્ટના પ્રોફિટ માર્જીનને અસર થવાની દહેશતને કારણે ઓટો, કન્ઝયુમર પ્રોડક્ટ, એફએમસીજી કંપનીઓના શેરોમાં વેચવાલી જોવાતાં ભાવ પાંચથી લઇને દસ ટકા સુધી ઘટ્યા હતા. હાલ એક સાંધે ત્યાં તેર તૂટે જેવી સ્થિતિને કારણે સ્થાનિક રોકાણકારો બજારથી દૂર થઈ ગયા છે.